তিনি আরো বলেন- সিটি কর্পোরেশনে উন্নীত হবার ১৭ বছর পর আগামী ৩০ জুলাই চতুর্থ বারের মতো মেয়র পদে নির্বাচন অনুষ্ঠিত হতে যাচ্ছে। দীর্ঘ প্রায় দেড় যুগ পেরিয়ে গেলেও মর্যাদাপূর্ণ সিলেট মহানগরীর জনগনের প্রত্যাশা ও প্রাপ্তির মাঝে রয়েছে অনেক ব্যবধান। এই ব্যবধানের পেছনে যেমন রয়েছে প্রশাসনিক জটিলতা ও বাস্তব কারণ, তেমনি রয়েছে সুষ্ঠু, বাস্তবধর্মী ও দূরদর্শী পরিকল্পনা এবং কাঙ্খিত যোগ্য ও সৎ নেতৃত্বের অভাব। সিলেট মহানগরীর মাটি ও মানুষের সাথে রয়েছে আমার দীর্ঘদিনের আত্মিক সম্পর্ক। সর্বস্তরের বসবাসরত নাগরিকের উন্নয়ন, আধ্যাত্মিক মর্যাদা সংরক্ষণ ও মানবিক সিলেট নগরী গড়ে তোলার লক্ষ্যে আমি সিলেট নাগরিক ফোরাম মনোনীত স্বতন্ত্র মেয়র প্রার্থী হিসেবে টেবিল ঘড়ি মার্কায় নির্বাচনে অংশগ্রহণ করছি। বিশ্বায়নের এ যুগে ‘মানবিক সিলেট’ গড়ে তোলাই আমার লক্ষ্য। আর পরিচ্ছন্ন, সবুজ, আলোকিত, আধুনিক ও ডিজিটাল নগরী বিনির্মাণই হচ্ছে আমার অঙ্গীকার। এই লক্ষ্য ও অঙ্গীকার বাস্তবায়নের ক্ষেত্রে জাতি, ধর্ম, বর্ণ গোত্র নির্বিশেষে নগরবাসীর সার্বিক সহযোগিতা, সমর্থন ও দোয়া এবং টেবিল ঘড়ি মার্কায় মূল্যবান ভোট কামনা করছি।